《清明二首 其一》
宋代·方一夔

汉世诸陵已古邱，悲风摵摵老梧楸。金人往日泪曾堕，石马何时汗忽流。

江北江南千里隔，身前身后百年愁。九原定有英灵在，消得寒儒浪白头。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。